CELEX: 62016CN0590
Language: fi
Date: 2016-11-21 00:00:00
Title: Asia C-590/16: Kanne 21.11.2016 – Euroopan komissio v. Helleenien tasavalta

30.1.2017   
            
            
               FI
            
            
               Euroopan unionin virallinen lehti
            
            
               C 30/24
            
         Kanne 21.11.2016 – Euroopan komissio v. Helleenien tasavalta
   (Asia C-590/16)
   (2017/C 030/29)
   Oikeudenkäyntikieli: kreikka
   
      Asianosaiset
   
   
      Kantaja: Euroopan komissio (asiamiehet: Flavia Tomat ja Aikaterini Kyratsou)
   
      Vastaaja: Helleenien tasavalta
   
      Vaatimukset
   
   
               —
            
            
               On todettava, että Helleenien tasavalta ei ole Euroopan unionin toiminnasta tehdyn sopimuksen 258 artiklassa tarkoitetulla tavalla noudattanut direktiivin 2008/118/EY (1) 7 artiklan 1 kohdan mukaisia velvollisuuksiaan, koska se on antanut ja pitänyt voimassa lainsäädäntöä, jossa sallitaan öljytuotteiden myynti ilman valmisteveroa Hellenic Duty Free Shops SA -nimisen yhtiön huoltoasemilla Evros-joen varrella sijaitsevan Kipoin, Kakavian ja Euzonen rajanylityspaikoilla, jotka kaikki sijaitsevat kolmansien valtioiden – tässä tapauksessa Turkin, Albanian ja entisen Jugoslavian tasavallan Makedonian – rajoilla
            
         
               —
            
            
               Helleenien tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   
               1.
            
            
               Komission Kreikan viranomaisille 1.9.2014 lähettämän perustellun lausunnon mukaan Kreikka ei ole noudattanut valmisteveroja koskevasta yleisestä järjestelmästä annetun direktiivin 2008/118 mukaisia velvollisuuksiaan, koska se on sallinut öljytuotteiden myynnin ilman valmisteveroa Hellenic Duty Free Shops SA -nimisen yhtiön huoltoasemilla Evros-joen varrella sijaitsevan Kipoin, Kakavian ja Euzonen rajanylityspaikoilla perusteenaan se, ettei tällainen myynti ole todellista kulutukseen luovuttamista. Komission mukaan polttoaineen tankkaus ajoneuvoihin kyseisillä huoltoasemilla on valmisteveron alaista kulutukseen luovuttamista.
            
         
               2.
            
            
               Kantajan mukaan unionin lainsäätäjä on nimenomaisesti ilmaissut tilanteet, joissa poiketaan yleisestä periaatteesta, jonka mukaan verosaatava syntyy siinä jäsenvaltiossa, jossa kulutus tapahtuu. Vientiä kolmanteen valtioon koskevien yksinkertaistettujen menettelyjen soveltaminen valmisteveron alaisten öljytuotteiden myyntiin on kantajan mukaan direktiivin 2008/118 vastaista, koska se ei kuulu kyseisen direktiivin merkityksellisten säännösten soveltamisalaan.
            
         
      (1)  EUVL 2009, L 9, s. 9.